Novotný, Viliam, poslanec NR SR (2013-05-31):
Ďakujem pekne za slovo. Vážená pani podpredsedníčka Národnej rady, vážené kolegyne a vážení kolegovia, dovoľte mi, aby som vám predstavil návrh zákona, ktorý už ale, myslím, mnohí, ktorí sa venujete tejto problematike, poznáte. Nie je to prvýkrát, čo predkladáme s kolegom Ľudovítom Kaníkom tento návrh zákona v pléne Národnej rady. A nie je to prvýkrát ani v tomto funkčnom období, čo predkladáme tento návrh zákona v pléne Národnej rady. Keď som včera predkladal novelu zákona o pomoci v hmotnej núdzi, hovoril som na úvod o tom, čo by mala byť dlhodobá stratégia sociálneho systému, čo by mal byť dlhodobý cieľ. Som o tom presvedčený, že dlhodobým cieľom by mal byť spravodlivý sociálny systém, a je úplne jedno, či je pri moci ľavica, alebo pravica, našou snahou by malo byť nastaviť sociálny systém tak, aby pomáhal tým, ktorí to naozaj potrebujú, aby táto pomoc bola adresná, aby ju dostali ľudia, ktorí si sami pomôcť nevedia a sú teda naozaj v krízovej, núdzovej situácii a potrebujú pomoc od štátu. Ale na druhej strane sociálny systém, spravodlivý sociálny systém by mal byť nastavený tak, aby motivoval k práci a aby pracovať sa oplatilo. Včera som predkladal novelu zákona o hmotnej núdzi, ktorá hovorila o tej prvej časti spravodlivého sociálneho systému, aby sme pracujúcej rodine s deťmi, ktorá sa nevlastným zavinením dostane do núdzovej situácie, pomohli minimálne tak, ako pomáhame sociálne neprispôsobivým ľuďom, ktorí nikdy nepracovali a neplatili odvody. Dnes budem hovoriť o tom, ako nastaviť sociálny systém tak, aby motivoval k práci, aby pracovať sa jednoducho oplatilo. Predkladáme teda s kolegom Kaníkom novelu zákona o rodičovskom príspevku 571/2009. Cieľom návrhu zákona je zvýšiť motiváciu, nájsť si a udržať zamestnanie aj v nižšie platených pozíciách a zároveň odstrániť negatívnu motiváciu sociálne vylúčených skupín obyvateľstva, zabezpečovať a zvyšovať si svoj príjem prostredníctvom sociálnych dávok viazaných na počet detí. V čl. I novely zákona sa zavádza kritérium na posúdenie aktivity rodičov pri snahe hľadať a udržať si prácu alebo študovať s cieľom, pripraviť sa na výkon budúceho povolania. Počas štvorročného obdobia pred vznikom nároku na dávku sa požaduje, aby aspoň jeden z rodičov bol nemocensky poistený, to znamená dohromady zamestnaný aspoň 270 dní alebo aspoň 2/3 tohto času, t. j. 180 dní bol zamestnaný, to znamená nemocensky poistený, a zvyšných 90 dní vykonával aktivačnú činnosť. Za rovnakú aktivitu, ako je práca, sa považuje aj štúdium na vysokej škole, rovnako ako aj absolvovanie vysokej školy v prvom alebo druhom stupni alebo strednej školy v sledovanom období. V prípade, ak rodina, ktorá žiada o rodičovský príspevok, nespĺňa tieto kritériá, znižuje sa výška rodičovského príspevku o 50 %. Následne sa výška rodičovského príspevku môže kedykoľvek zvýšiť na plnú výšku, ak aj počas poberania rodičovského príspevku rodina žiadateľa splní tieto kritériá. Do obdobia 270 dní sa započítava aj obdobie prerušenia povinného nemocenského poistenia, ktoré sa započítava na účely materského. Návrh zákona bude mať priaznivý dopad na verejné rozpočty. Neprináša nárok na pracovné sily a nemá vplyv na zamestnanosť a tvorbu pracovných miest, na životné prostredie ani na podnikateľské prostredie. Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná. Dámy a páni, toľko dôvodová správa k predloženej novele zákona o rodičovskom príspevku. Chcel by som vás poprosiť o podporu tohto návrhu zákona v prvom čítaní. Ďakujem pekne za pozornosť.